ང་ཐིག་ལས༔གནོད་སྦྱིན་ཤན་པ་དམར་ནག་གི་གསང་སྒྲུབ་ཁྲག་མཚོ་འཁྱིལ་བ་བཞུགས་སོ༔
བརྡ་ཡིག་༠༠༠༠༠༠༤༣༤༔དཔལ་གསང་བདག་ཕྱག་ན་རྡོ་རྗེ་ཕྱག་འཚལ་ལོ༔ལྔ་བརྒྱ་སྙིགས་མའི་དུས་ཀྱི་ཚེ༔མི་རྣམས་དམུ་རྒོད་ལོག་པར་སྤྱོད༔བླ་སློབ་དབྱེན་འབྱེད་ཆོས་ཁྲིམས་འཇིག༔དགོན་གནས་ཕལ་ཆེར་སྡིག་པའི་ཁྲོད༔དགེ་བཙུན་དམ་སྡོམ་རྒྱབ་ཏུ་བོར༔དམེ་འཁྲུགས་མཚོན་གྱི་ཡོ་ལང་འཚུབས༔དེ་འདྲའི་བསྐལ་ངན་ཤར་བའི་ཚེ༔ཡེ་ཤེས་ལྷ་རྣམས་དབྱིངས་ལ་དགོངས༔བཀའ་སྲུང་དམ་ཅན་གཡེལ་ཞིང་འགྱང་༔སྲིད་པའི་མ་མོས་བཀའ་ཆད་འབེབས༔དེ་ཚེ་པདྨའི་བརྒྱུད་འཛིན་གྱིས༔གྲོགས་སུ་བཀའ་སྲུང་འདི་བསྟེན་ན༔སྣང་སྲིད་དབང་སྡུད་བྲན་ཁོལ་ཞིང་༔ཕྱི་ནང་གསང་བའི་བར་ཆད་སེལ༔དགྲ་བགེགས་ལོག་འདྲེན་སྡེ་ཆོམ་འགྱུར༔སྒྲུབ་རྟེན་བླ་རྡོ་སྲོག་འཁོར་དང་༔རྟེན་གཏོར་རྒྱན་ལྡན་འཁོར་ཚོགས་འཛོམ༔ཕྱི་ནང་གསང་མཆོད་འབྱོར་ཚོགས་བཤམས༔རང་ཉིད་ཡི་དམ་ལྷར་བསྒོམ་ནས༔བཀའ་སྲུང་གཉན་པོ་བྲན་དུ་བཀོལ༔དང་པོ་དཀྱིལ་འཁོར་ལྷ་བསྐྱེད་རིམ་པ་ནི༔ཨོཾ་མ་ཧཱ་ཤུ་ནྱ་ཏཱ་ཛྙཱ་ན་སོགས་ཀོ྅ཧཾ༔གདོད་ནས་ཆོས་ཐམས་ཅད་སྟོང་ཞིང་བདག་མེད་པ་ཆོས་ཉིད་དབུས་མཐའ་དང་བྲལ་བའི་བདག་ཉིད་ཅན་དུ་རིགས་ཏེ༔དྷརྨ་དྷཱ་ཏུ་ཨཱཿསྟོང་པའི་ངང་ལས་སྟོང་གསུམ་གྱི་སྟོང་ཆེན་པོ་འཇིག་རྟེན་གྱི་ཁམས་འདི་དག་དབང་གི་བྱིན་ཆགས་པའི་ཁ་དོག་དམར་བ་ཉམས་དགའ་ཞིང་ཡིད་གདུང་བའི་གནས་མཆོག༔དྲག་པོའི་ཕྲིན་ལས་ལྷུན་གྱིས་གྲུབ་པའི་ཕྱིར་ན་དུར་ཁྲོད་རབ་ཏུ་འཇིགས་པའི་གནས་སུ༔མི་རོ་གསར་པ་དང་༔བམ་པ་དང་༔ཧམ་པ་དང་༔མྱག་པ་དང་༔ཤ་ཁྲག་རུས་པ་ཚིལ་ཞག་གི་རི་དང་མཚོ་མོ་འཁྱིལ་བ༔དུར་བྱ་སྣ་ཚོགས་དང་༔སྟག་གཟིག་དོམ་དྲེད་ལྕེ་སྤྱང་ལ་སོགས་པའི་གཅན་གཟན་སྣ་ཚོགས་རྒྱུ་བའི་གནས་སུ་བྷྲུྃ་ལས་ཐོད་པ་ར་རི་གསུམ་ལས་གྲུབ་པའི་ཕོ་བྲང་རྒྱ་ཆེ་ལ་བཀོད་ལེགས་པ་ཕྱི་ཟླ་གམ་དམར་ནག་སྒོ་གཅིག་པ༔ནང་གྲུ་གསུམ་དམར་ནག་མེ་དཔུང་འབར་བ༔མཆོག་ཆེན་གྱི་ཡན་ལག་ལས་ཀྭ་གདུང་བྱས་ཤིང་༔རྩིབ་མའི་གཤམ་བཀྲམ་པ༔ཞིང་ལྤགས་ཀྱི་ཡ་ཕུབ་བྱས་ཤིང་མི་རོའི་རྒྱལ་མཚན་ཕྱར་བ༔མིག་འབྲས་ཀྱི་ཕྲེང་བས་དྲྭ་བ་བྱས་ཤིང་ལག་པས་མདོ་འཛིན་བྱས་པ༔གློ་སྙིང་གི་འཕན་བྱས་ཤིང་རཀྟའི་ཞམ་ཆུ་འབེབས་པའོ༔རབ་འཇིགས་དབང་དྲག་རོལ་པའི་ཕོ་བྲང་ཆེན་པོ་དེ་ཡི་དབུས་སུ་པདྨ་དང་ཉི་མ་དགྲ་བགེགས་ཕོ་མོ་གཅལ་དུ་བཀྲམ་པའི་སྟེང་དུ་ཧཱུྃ་ཡིག་དམར་ནག་ཀྵ་ཧྲཱིཿས་མཚན་པ་ཅན་ཡོངས་སུ་གྱུར་པ་ལས་གནོད་སྦྱིན་ཤན་པ་ཆེན་པོ་སྐུ་མདོག་དམར་ནག་ཞལ་གཅིག་ཕྱག་བཞི༔ཞབས་གཉིས་དང་ལྡན་པ་ཤིན་ཏུ་ཁྲོས་ཤིང་གཏུམ་པ་མཆེ་བ་མན་དུ་གཙིགས་ཤིང་སྤྱན་གསུམ་སྡང་མིག་ཏུ་གཡོ་བ༔སྨ་ར་ལས་མེ་ཡི་ཚྭ་ཚྭ་འཕྲོ་ཞིང་སྨིན་མར་གློག་འཁྱུག་པ་དབུ་སྐྲ་དམར་སེར་སྲིད་པའི་རྩེ་རུ་མེ་ལྟར་འབར་བ༔ཕྱག་གཡས་དང་པོ་ན་རལ་གྲི་མེ་འབར་བ་ཕྱར་ཞིང་འོག་མ་ན་གྲི་གུག་བསྣམས་པ༔གཡོན་གྱི་དང་པོ་ན་དགྲ་སྙིང་དམར་རློན་དང་རྒྱུ་ཞགས་བསྣམས་པ༔འོག་མ་ན་ཐོད་ཁྲག་དང་ཐོད་ཕྲེང་བསྣམས་པ༔སྐུ་ལ་དར་དམར་གྱི་འཇོལ་བེར་མནབ་ཅིང་༔སྐུ་སྟོད་ལ་གླང་ཆེན་གྱི་ཀོ་རློན་དང་རྐེད་པར་མི་ལྤགས་ཀྱི་གཡང་གཞི་དང་སྐུ་སྨད་ལ་སྟག་ལྤགས་ཀྱི་ཤམ་ཐབས་གསོལ་བ༔དཔྲལ་བར་ཐལ་ཆེན་གྱི་ཚོམ་བུ་དང་མཁུར་ཚོས་ལ་རཀྟའི་ཐིག་ལེ་ཞལ་ལ་ཞག་གི་ཟོ་རིས་བྱུག་པ༔ཐོད་སྐམ་ལྔ་ཡིས་དབུ་ལ་བརྒྱན་ཅིང་ཐོད་ཚར་གསུམ་གྱི་ཕྲེང་བ་དང་སྦྲུལ་རིགས་ལྔ་ཡི་དོ་ཤལ་བཅིངས་པ༔མེ་ཁྱུང་དམར་པོ་རླུང་གི་གཤོག་པ་ཅན་ལ་བཅིབས་པ༔དེ་ཡི་པང་དུ་ཡུམ་གསོད་བྱེད་དམར་མོས་འཁྱུད་ཅིང་གཡས་ལྕགས་ཀྱུས་ཁམས་གསུམ་འགུག་ཅིང་གཡོན་པས་དགྲ་སྙིང་ཡབ་ལ་སྟོབ་པ་གཅེར་བུ་རིན་པོ་ཆེའི་ཕྲེང་བས་སྤྲས་པའོ༔ཡབ་ཡུམ་གཉིས་ཀ་བདེ་སྟོང་གི་ཉམས་རྒྱས་ཤིང་འདོད་པའི་རོ་ལ་རོལ་ཞིང་བདེ་དྲོད་ཀྱི་ཟིལ་པ་འཁྲིགས་པ་ཁམས་གསུམ་དབང་དུ་སྡུད་ཅིང་སྲིད་གསུམ་ཟིིལ་གྱིས་གནོན་པ༔བསྐལ་པའི་མེ་རླུང་དྲག་པོ་འབར་ཞིང་འཚུབས་པའི་ཀློང་དུ་བསྐྱེད་དོ༔ཤར་དུ་རྒྱལ་ཆེན་དཀར་པོ་སྟག་གི་གདོང་པ་ཅན་དུང་རྟ་ཟེ་དམར་ལ་བཅིབས་ཏེ་གཡས་པས་མདུང་དར་དཀར་པོ་ཕྱར་ཞིང་གཡོན་པས་རྒྱུ་ཞགས་ཐོགས་པ་དར་བེར་དམར་པོ་གསོལ་ནས་སྟག་རལ་དང་གཟིག་ཤུབ་ཀྱིས་བརྒྱན་པ༔དྲི་ཟ་དང་གྲུལ་བུམ་གྱི་དམག་ཚོགས་བྱེ་བ་འབུམ་གྱིས་བསྐོར་བའོ༔ལྷོ་རུ་སྤྲུལ་པ་གཤིན་རྗེ་སྔོན་པོ་གཟིག་གི་གདོང་ཅན་རྟ་དམར་ཟེར་སྔོན་ལ་བཅིབས་པ་དར་བེར་དམར་པོ་གསོལ་བའི་ཕྱག་གཡས་དར་མདུང་སྔོན་པོ་ཕྱར་ཞིང་གཡོན་པས་རྒྱུ་ཞགས་ཐོགས་པ་རྐེད་པར་སྟག་རལ་དང་གཟིག་ཤུབ་ཀྱིས་བརྒྱན་པ་འཁོར་གཤིན་རྗེའི་དམག་ཚོགས་འབུམ་གྱིས་བསྐོར་བའོ༔ནུབ་ཏུ་སྤྲུལ་པའི་བཙན་རྗེ་དོམ་གྱི་མགོ་ཅན་སྔོན་པོ་དར་ལྗང་གི་འཇོལ་བེར་གསོལ་ཞིང་རྟ་སྔོན་ཟེ་དམར་ལ་བཅིབས་པ་གཡས་པས་མདུང་དར་སྔོན་པོ་ཕྱར་ཞིང་གཡོན་པས་རྒྱུ་ཞགས་བསྣམས་པ་སྟག་རལ་གྱིས་བརྒྱན་པ་འཁོར་ཀླུ་བདུད་ཀྱི་དམག་དཔུང་འབུམ་གྱིས་བསྐོར་བའོ༔བྱང་དུ་སྤྲུལ་པའི་བདུད་པོ་ནག་པོ་འབྲོང་གི་མགོ་ཅན་གཡས་པས་མདུང་དར་ནག་པོ་ཕྱར་ཞིང་གཡོན་པས་སྙིང་དང་རྒྱུ་ཞགས་བསྣམས་པ་དར་ནག་གི་འཇོལ་བེར་གསོལ་ཞིང་རྟ་ནག་རྟིང་དཀར་ལ་བཅིབས་པ་སྟག་རལ་དང་གཟིག་ཤུབ་ཀྱིས་བརྒྱན་ཅིང་འཁོར་དུ་གནོད་སྦྱིན་བྱེ་བ་འབུམ་གྱིས་བསྐོར་བར་བསྒོམ༔ཤར་ལྷོར་སྤྲུལ་པའི་སྲིན་པོ་ནེ་ཙོའི་གདོང་ཅན་སྐུ་མདོག་དུད་ཁ་གཡས་མདུང་དར་སེར་པོ་ཕྱར་ཞིང་གཡོན་པས་སྙིང་དང་རྒྱུ་ཞགས་བསྣམས་པ༔དར་བེར་སེར་པོ་མནབ་ཅིང་སྟག་རལ་དང་གཟིག་ཤུབས་ཀྱིས་བརྒྱན་ཏེ་སྲིན་རྟ་ཁམ་པ་ལ་བཅིབས་པ་མེ་ལྷའི་དམག་ཚོགས་འབུམ་གྱིས་བསྐོར་བ༔ལྷོ་ནུབ་ཏུ་སྤྲུལ་པའི་ལྷ་མོ་ལྗང་ནག་རྨ་བྱའི་གདོང་ཅན་གཡས་པས་མདུང་དར་ཁྲ་བོ་དང་གཡོན་སྙིང་ཞགས་བསྣམས་པ་དར་བེར་ཁྲ་བོ་གསོལ་ཞིང་སྟག་རལ་དང་གཟིག་ཤུབ་རྐེད་ལ་བསྐོར་བ་དྲེའུ་ནག་ཁ་དཀར་ལ་བཅིབས་པ་འཁོར་སྲིན་པོའི་དམག་ཚོགས་བྱེ་བ་འབུམ་གྱིས་བསྐོར་བར་བསམ༔ནུབ་བྱང་མཚམས་སུ་སྤྲུལ་པའི་གཟའ་བདུད་ཤང་ཤང་གི་གདོང་ཅན་སྐུ་མདོག་དུད་ཁ་དར་བེར་ནག་པོ་གསོལ་ནས་སྟག་རལ་དང་གཟིག་ཤུབ་རྐེད་ལ་བསྐོར་ཞིང་གཡས་མདུང་དར་དཀར་པོ་དང་གཡོན་རྒྱུ་ཞགས་བསྣམས་པ་བདུད་རྟ་ཀྭ་ཞུར་ལ་བཅིབས་ཤིང་འཁོར་རླུང་ལྷའི་དམག་ཚོགས་འབུམ་གྱིས་བསྐོར་བར་བསམ༔བྱང་ཤར་དུ་སྤྲུལ་པའི་ཀླུ་བདུད་ཉ་མོའི་མགོ་ཅན་སྐུ་མདོག་མཐིང་ནག་བེར་མཐིང་གསོལ་ཞིང་སྟག་རལ་དང་གཟིག་ཤུབ་རྐེད་ལ་བསྐོར་ཞིང་གཡས་མདུང་དར་ནག་པོ་དང་གཡོན་རྒྱུ་ཞགས་བསྣམས་པ་ཆུ་རྟ་སྔོ་ནག་ལ་བཅིབས་ཤིང་འཁོར་དབང་ལྡན་གྱི་དམག་ཚོགས་བྱེ་བ་འབུམ་གྱིས་བསྐོར་བར་བསྒོམ༔དེའི་ཕྱི་རོལ་གྱི་ཤར་དུ་སྲིད་པ་ལྷ་ཡི་སྡེ་དཔོན་དཀར་པོ་གཡས་ཏྲི་ཤུལ་དང་གཡོན་པས་ལྕགས་ཀྱུ་བསྣམས་པ་ལྷ་གཡག་དཀར་པོ་ལ་བཅིབས་ཤིང་ལྷ་དམག་འབུམ་གྱིས་བསྐོར་བ༔ལྷོ་རུ་གཤིན་རྗེ་ཡ་མ་རཱ་ཛ་མཐིང་ནག་གཡས་ཁྲམ་ཤིང་དང་གཡོན་ཞགས་པ་བསྣམས་པ༔མ་ཧེ་སྔོ་ནག་རུ་རིང་ལ་བཅིབས་ཤིང་གཤིན་རྗེའི་དམག་ཚོགས་འབུམ་གྱིས་བསྐོར་བ༔ནུབ་ཏུ་མ་མོ་སྲིད་པའི་རྒྱལ་མོ་དཀར་མོ་གཡས་མདའ་དར་དང་གཡོན་ནད་རྐྱལ་ཐོགས་པ་གཡུ་འབྲུག་སྔོན་པོ་ལ་བཅིབས་ཤིང་མ་མོ་འབུམ་གྱིས་བསྐོར་བ༔བྱང་དུ་བདུད་པོ་བསྐོས་རྗེ་བྲང་དཀར་ནག་པོ་གཡས་དགྲ་སྟྭ་དང་གཡོན་བདུད་ཞགས་ཐོགས་པ་དོམ་ནག་ཐུགས་དཀར་ལ་བཅིབས་ཤིང་འཁོར་བདུད་དམག་འབུམ་གྱིས་བསྐོར་བ༔ཤར་ལྷོར་བཙན་རྗེ་ཡམ་ཤུད་དམར་པོ་གཡས་བཙན་མདུང་དང་གཡོན་པས་བཙན་ཞགས་བསྣམས་པ་བཙན་རྟ་དམར་པོ་ལ་བཅིབས་པ་འཁོར་བཙན་དམག་འབུམ་གྱིས་བསྐོར་བ༔ལྷོ་ནུབ་ཏུ་སྲོག་བདག་པེ་ཧར་དཀར་པོ་གཡས་གསེག་ཤངས་དང་གཡོན་ལྷུང་བཟེད་བསྣམས་པ་སེངྒེ་དཀར་མོ་ལ་བཅིབས་པ་འཁོར་རྒྱལ་པོའི་དམག་ཚོགས་འབུམ་གྱིས་བསྐོར་བ༔ནུབ་བྱང་དུ་གནོད་སྦྱིན་ཀཱ་ལ་ཡཀྴ་མཐིང་ནག་གཡས་རལ་གྲི་དང་གཡོན་ཐོད་ཁྲག་ཐོགས་པ་སྟག་མོ་གྲུས་མ་ལ་བཅིབས་ཤིང་འཁོར་གནོད་སྦྱིན་བྱེ་བ་འབུམ་གྱིས་བསྐོར་བ༔བྱང་ཤར་དུ་ཀླུ་བདུད་འཆི་བདག་མགོ་དགུ་སྐུ་མདོག་དུད་ཁ་གཡས་སྦྲུལ་ཞགས་དང་གཡོན་ནོར་བུ་བསྣམས་པ་ཆུ་སྲིན་ཁམ་པ་ལ་བཅིབས་ཤིང་འཁོར་ཀླུ་དམག་འབུམ་གྱིས་བསྐོར་བར་བསྒོམ༔དེ་མཐར་ཡེ་ཤེས་དང་འཇིག་རྟེན་གྱི་བཀའ་སྲུང་དམ་ཅན་རྒྱ་མཚོའི་ཚོགས་མ་ལུས་ཤིང་ལུས་པ་མེད་པས་བསྐོར་ནས་ཀུན་ཀྱང་གཙོ་བོའི་བཀའ་ཉན་ཅིང་གསུང་སྡོད་དེ་སྒྲུབ་པ་པོའི་ཕྲིན་ལས་རབ་འབྱམས་ཐམས་ཅད་ཐོགས་མེད་དུ་བསྒྲུབ་པར་བསམ༔གཙོ་བོའི་ཐུགས་ཀར་ཡིད་བཞིན་གྱི་ནོར་བུ་དབང་གི་རྒྱལ་པོའི་ནང་ཁོངས་སུ་ཧཱུྃ་ཡིག་དམར་ནག་ཀྵ་ཧྲཱིཿས་མཚན་པ་ཅན་ལ་སྔགས་ཀྱི་ཕྲེང་བས་བསྐོར་བར་བསྒོམ༔ཡུམ་གྱི་ཐུགས་ཀར་ཉི་མའི་གདན་ལ་བྷྱོཿཡིག་དམར་པོ་དང་༔འཁོར་རྣམས་ཀྱི་ཐུགས་ཀར་རང་རང་རིགས་ཀྱི་སྲོག་ཡིག་ཕྲ་མོའི་མཐར༔དེ་དག་གི་གསང་སྔགས་དང་རིག་སྔགས་གཟུངས་སྔགས་སྙིང་པོ་ཐམས་ཅད་ཨེ་ཧེ་དམའ་རུ་རྩེ་གུ་ཎ་ཧྲཱིཿཏྲི་ཧཱུྃ་ཛཿདེ་ཁོ་ནར་གྱུར་ཏེ་བཟླས་པ་ཙམ་གྱིས་དམ་ཚིག་གཉན་པོའི་སྲོག་ཐོབ༔མཐུ་ནུས་པ་བཀྲག་གཟི་མདངས་ཉམས་བདེ་བ་དཔག་ཏུ་མེད་པ་འབར་ཞིང་བདག་གི་བསམ་དོན་ཐམས་ཅད་སྐད་ཅིག་ཉིད་དུ་བསྒྲུབ་པར་བསམ༔དེ་ནས་འབོད་པའི་དམ་ཚིག་ཕོ་ཉ་འདི་ཉིད་བསྒྲུབ་པའི་ཚེ་དུས་བཞིར་སྦྱར་རོ༔ཧཱུྃ༔སྔོན་ཚེ་བསྐལ་པའི་དང་པོ་ལ༔རི་བོ་མ་ལ་ཡ་ཡི་རྩེར༔ཁྱབ་བདག་སྤྱི་དཔལ་ཧེ་རུ་ཀས༔མ་ཏྲཾ་རཱུ་ཏྲ་བསྒྲལ་བའི་ཚེ༔སྲོག་སྙིང་འཕྲོག་སྟེ་དམ་ལ་བཏགས༔དཔལ་གྱི་བཀའ་སྡོད་གྲལ་དུ་བཞག༔གནོད་སྦྱིན་དྲག་པོ་ཆེན་པོ་ཁྱོད༔དམ་ཚིག་གཉན་པོ་དེ་ཡིས་འབོད༔དེ་འོག་བར་གྱི་བསྐལ་པ་ལ༔གསང་བདག་དྲེགས་པ་ཀུན་འདུལ་གྱིས༔རི་བོ་གནམ་ལྕགས་འབར་བའི་རྩེར༔དྲེགས་པའི་སྲོག་ལ་དབང་བསྒྱུར་ཚེ༔དམ་བཏགས་དབང་བསྐུར་སྲུང་མར་བསྐོས༔དམ་ཚིག་གཉན་པོ་དེ་ཡིས་འབོད༔དེ་འོག་བསྐལ་པའི་ཐ་མ་ལ༔རིག་འཛིན་བརྒྱད་དང་པད་འབྱུང་གིས༔དམ་བཏགས་དབང་བསྐུར་བྱིན་གྱིས་རློབས༔རྫོགས་ཆེན་བཀའ་ཡི་སྲུང་མར་བསྐོས༔བརྒྱུད་འཛིན་སྐྱོང་བར་མནའ་ཐོ་ཆད༔དམ་ཚིག་གཉན་པོ་དེ་ཡིས་འབོད༔ཧྲཱི་ཀྵ༔ཧེ་ཆེན་བརྡལ་བའི་དུར་ཁྲོད་ནས༔གླིང་བཞི་སྲིད་པར་མངའ་དབང་མཛད༔གནོད་སྦྱིན་ཤན་པ་དམར་ནག་ཁྱོད༔དད་དང་དམ་ཚིག་གཉན་གྱིས་འབོད༔སྤྲུལ་པ་ལས་ཀྱི་གདོང་ཆེན་བརྒྱད༔ཤར་ཕྱོགས་རྒྱལ་པོ་སྟག་གི་གདོང་༔དྲི་ཟའི་ཡུལ་ལ་མངའ་དབང་བསྒྱུར༔དད་དང་དམ་ཚིག་གཉན་གྱིས་འབོད༔འཁོར་དང་བཅས་པ་གཤེགས་སུ་གསོལ༔ལྷོ་ཕྱོགས་གཤིན་རྗེ་གཟིག་གི་གདོང་༔གཤིན་རྗེའི་ཡུལ་ལ་མངའ་དབང་བསྒྱུར༔དད་དང་དམ་ཚིག་གཉན་གྱིས་འབོད༔འཁོར་དང་བཅས༴ནུབ་ཕྱོགས་བཙན་རྒྱལ་དོམ་གྱི་གདོང་༔ཀླུ་ཡི་ཡུལ་ལ་མངའ༴དད་དང་དམ་ཚིག་གཉན༴འཁོར་དང་བཅས༴བྱང་ཕྱོགས་བདུད་རྒྱལ་འབྲོང་གི་གདོང་༔གནོད་སྦྱིན་ཡུལ་ལ་མངའ༴དད་དང་དམ་ཚིག་གཉན༴འཁོར་དང་བཅས༴ཤར་ལྷོ་སྲིན་རྒྱལ་ནེ་ཙོའི་གདོང་༔མེ་ལྷའི་ཡུལ་ལ་མངའ༴དད་དང་དམ་ཚིག་གཉན༴འཁོར་དང་བཅས་པ༴ལྷོ་ནུབ་ལྷ་མོ་རྨ་བྱའི་གདོང་༔སྲིན་པོའི་ཡུལ་ལ་མངའ༴དད་དང་དམ་ཚིག༴འཁོར་དང་བཅས༴ནུབ་བྱང་གཟའ་བདུད་ཤང་ཤང་གདོང་༔རླུང་ལྷའི་ཡུལ་ལ་མངའ༴དད་དང་དམ་ཚིག་གཉན༴འཁོར་དང་བཅས༴བྱང་ཤར་ཀླུ་བདུད་ཉ་མོའི་གདོང་༔དབང་ལྡན་ཡུལ་ལ་མངའ་དབང་བསྒྱུར༔དད་དང་དམ་ཚིག་གཉན༴འཁོར་དང་བཅས༴སྟེང་ཕྱོགས་ལྷ་ཆེན་དབང་ཕྱུག་ཆེ༔ཚངས་པའི་ཡུལ་ལ་མངའ༴དད་དང་དམ་ཚིག་གཉན༴འཁོར་དང་བཅས༴འོག་ཕྱོགས་ས་བདག་འཁོར་ལོས་སྒྱུར༔ཀླུ་གཉན་ཡུལ་ལ་མངའ་དབང་མཛད༔དད་དང་དམ་ཚིག་གཉན༴འཁོར་དང་བཅས༴མངོན་སྤྱོད་ལས་ལ་གྲུབ་པའི་འཁོར༔དཀར་པོ་ལྷ་ཡི་སྡེ་དཔོན་འབངས༔དད་དང་དམ་ཚིག་གཉན༴འཁོར་དང་བཅས༴འཆི་བདག་གཤིན་རྗེའི་སྡེ་དཔོན་འབངས༔དད་དང་དམ་ཚིག་གཉན༴འཁོར་དང་བཅས༴སྲིད་པ་མ་མོའི་སྡེ་དཔོན་འབངས༔དད་དང་དམ་ཚིག་གཉན༴འཁོར་དང་བཅས༴ནག་པོ་བདུད་ཀྱི་སྡེ་དཔོན་འབངས༔དད་དང་དམ་ཚིག་གཉན༴འཁོར་དང་བཅས༴དམར་པོ་བཙན་གྱི་སྡེ་དཔོན་འབངས༔དད་དང་དམ་ཚིག་གཉན༴འཁོར་དང་བཅས༴སྲོག་བདག་རྒྱལ་པོའི་སྡེ་དཔོན་འབངས༔དད་དང་དམ་ཚིག་གཉན༴འཁོར་དང་བཅས༴མི་སྲུན་གནོད་སྦྱིན་སྡེ་དཔོན་འབངས༔དད་དང་དམ་ཚིག་གཉན༴འཁོར་དང་བཅས༴གཏུམ་པོ་ཀླུ་ཡི་སྡེ་དཔོན་འབངས༔དད་དང་དམ་ཚིག་གཉན༴འཁོར་དང་བཅས༴སྣང་སྲིད་དྲེགས་པ་འཁོར་གྱི་ཚོགས༔དད་དང་དམ་ཚིག་གཉན་གྱིས་འབོད༔མ་ཐོགས་མྱུར་དུ་གཤེགས་སུ་གསོལ༔དཀྱིལ་འཁོར་སྒྲུབ་རྫས་རྟེན་ལ་བཞུགས༔གྲུབ་པའི་རྟགས་མཚན་མྱུར་དུ་སྟོན༔བྱམས་བརྩེས་བདག་སྐྱོང་ཕྲིན་ལས་སྒྲུབས༔དཀྱིལ་འཁོར་བརྟེན་རྫས་བཞུགས་པའི་གནས༔འཛབ་བཟླས་སྔགས་ཀྱིས་འབོད་ཅིང་བསྟེན༔བསྐྱེད་དང་གསལ་ཏེ་བསྒྲུབ་པར་བྱ༔སྐུ་གསུང་ཐུགས་ཀྱི་དམ་ཚིག་ཡིན༔མ་འདའ་བཛྲ་ས་མ་ཡ༔ཞེས་འབོད་ཅིང་མཐར་མི་ཚིག་གིས་བར་མ་ཆོད་པར་སྔགས་འདི་བཟླའོ༔ཨེ་ཧེ་རྨ་རུ་རྩེ་གུ་ཎ་ཧྲཱིཿཏྲི་ཧཱུྃ་ཛཿདེ་ལྟར་སྟན་གྱི་དྲོད་མ་ཡལ་བར་ཞག་ཉེར་བཞིར་བསྒྲུབ་པས་འགྲུབ་རྟགས་ངེས་པར་འབྱུང་བ་ཡིན༔འདི་ལྟར་འབོད་པའི་དུས་སུ༔བདག་ཡི་དམ་གྱི་ཐུགས་ཀ་ནས་འོད་ཟེར་དམར་པོ་འཕྲོས་ནས་ཕྱོགས་བཅུའི་འཇིག་རྟེན་གྱི་ཁམས་ཐམས་ཅད་ཁྱབ་སྟེ་གནོད་སྦྱིན་ཤན་པ་དམར་ནག་འཁོར་དང་བཅས་པའི་ཐུགས་དམ་གྱི་རྒྱུད་བསྐུལ་དམ་ཚིག་གཉན་པོ་རྗེས་སུ་དྲན་ནས་ཤོག་སྐྱ་རླུང་གིས་བསྐྱོད་པ་ལྟར་སྤྱན་དྲངས་ཏེ་བསྐྱེད་པའི་ལྷ་ལ་ཐིམ༔མཐུ་ནུས་པ་བཀྲག་གཟི་མདངས་བསམ་གྱིས་མི་ཁྱབ་པ་དང་ལྡན་ཏེ་ཁམས་གསུམ་སྲིད་གསུམ་གྱི་བློ་ཡིད་སེམས་གསུམ་ལ་དབང་བསྒྱུར་ནས་བདག་གི་མངའ་འོག་ཏུ་སྡུད་པར་བསམ་ཞིང་༔གསལ་བའི་གཟེར་གྱི་གནད་དང་ལྡན་པས་བསྒྲུབ་བྱ